b"\n_START_ARTICLE_\nLiuftvaf\xc4\x97s strukt\xc5\xabra Antrojo pasaulinio karo metais\n_START_PARAGRAPH_\nLiuftvaf\xc4\x97s strukt\xc5\xabra Antrojo pasaulinio karo metais atitiko daugelio kit\xc5\xb3 \xc5\xa1ali\xc5\xb3 karini\xc5\xb3 oro paj\xc4\x97g\xc5\xb3 strukt\xc5\xabr\xc4\x85, ta\xc4\x8diau kariniai vienetai vadinosi savais pavadinimais.\n_START_SECTION_\nKariniai oro laivynai\n_START_PARAGRAPH_\nOperatyviniame lygyje Liuftvaf\xc4\x97 buvo suskirstyta \xc4\xaf karinius oro laivynus (vok. Luftflotten)._NEWLINE_Kariniai oro laivynai b\xc5\xabdavo savaranki\xc5\xa1ki kariniai vienetai\xc2\xa0\xe2\x80\x93 juose b\xc5\xabdavo vis\xc5\xb3 tip\xc5\xb3 l\xc4\x97ktuvai, tiekimo ir technin\xc4\x97s prie\xc5\xbei\xc5\xabros strukt\xc5\xabros, administravimo ir juridiniai skyriai, aptarnav\xc4\x99 laivyn\xc4\x85. Kiekvienas laivynas veik\xc4\x97 tam tikrame geografiniame regione._NEWLINE_Karo prad\xc5\xbeioje Liuftvaf\xc4\x97 tur\xc4\x97jo keturis oro laivynus, kiekvienas buvo atsakingas u\xc5\xbe ketvirt\xc4\xaf Vokietijos. Vykstant karui buvo sukurti papildomi oro laivynai, nes did\xc4\x97jo Vokietijos valdomos teritorijos. Pvz., 1940\xc2\xa0m. buvo sukurtas 5-asis oro laivynas, veik\xc4\x99s Norvegijoje ir Danijoje.\n_START_SECTION_\nAviacijos korpusai\n_START_PARAGRAPH_\nKiekviename oro laivyne gal\xc4\x97jo b\xc5\xabti keli aviacijos korpusai (vok. Fliegerkorps), vykd\xc4\x99 specializuotas u\xc5\xbeduotis. Aviacijos korpus\xc4\x85 paprastai sudarydavo kelios aviacijos eskadros (vok. Geschwader), bet \xc4\xaf j\xc5\xb3 sud\xc4\x97t\xc4\xaf gal\xc4\x97davo \xc4\xafeiti ir nepriklausomos eskadril\xc4\x97s (vok. Staffeln) bei kovos grup\xc4\x97s (vok. Kampfgruppen).\n_START_SECTION_\nEskadra\n_START_PARAGRAPH_\nAviacijos korpuse (Fliegerkorps) b\xc5\xabdavo keletas eskadr\xc5\xb3 (Geschwader)._NEWLINE__NEWLINE_Eskadros buvo ma\xc5\xbedaug lygios JAV Karini\xc5\xb3 oro paj\xc4\x97g\xc5\xb3 sparnui (angl. wing), D. Britanijos Karali\xc5\xa1k\xc5\xb3j\xc5\xb3 oro paj\xc4\x97g\xc5\xb3 grupei (angl. group) ar TSRS Karini\xc5\xb3 oro paj\xc4\x97g\xc5\xb3 aviacijos divizijai. Eskadra tur\xc4\x97davo 100\xe2\x80\x93120 l\xc4\x97ktuv\xc5\xb3, nors skai\xc4\x8dius tikrov\xc4\x97je smarkiai svyruodavo. Eskadros b\xc5\xabdavo specializuotos\xc2\xa0\xe2\x80\x93 pvz., naikintuv\xc5\xb3, bombone\xc5\xa1i\xc5\xb3, transportin\xc4\x97s aviacijos, tod\xc4\x97l apr\xc5\xabpintos atitinkamais l\xc4\x97ktuvais, nors gal\xc4\x97davo tur\xc4\x97ti kit\xc5\xb3 tip\xc5\xb3 l\xc4\x97ktuv\xc5\xb3 specialioms u\xc5\xbeduotims._NEWLINE_Eskadroms vadovaudavo eskadros vadas (vok. Geschwaderkommodore), paprastai pulkininkas ar papulkininkis, kartais\xc2\xa0\xe2\x80\x93 majoras. Eskadros \xc5\xa1tabui b\xc5\xabdavo priskirta \xc5\xa1tabo grandis (vok. Stabschwarm). Eskadros \xc5\xa1tabe b\xc5\xabdavo adjutantas ir kiti karininkai, navigacijos, ry\xc5\xa1i\xc5\xb3, \xc5\xbevalgybos personalas.\n_START_SECTION_\nGrup\xc4\x97\n_START_PARAGRAPH_\nKiekviena eskadra (Geschwader) b\xc5\xabdavo sudalinta \xc4\xaf kelias grupes (Gruppen), paprastai\xc2\xa0\xe2\x80\x93 tris. Nuo 1944\xc2\xa0m. pabaigos naikintuv\xc5\xb3 eskadrose (Jagdgeschwadern) atsirado po ketvirt\xc4\x85 grup\xc4\x99. Liuftvaf\xc4\x97s grup\xc4\x97s ma\xc5\xbedaug atitiko JAV KOP grupes ar Karali\xc5\xa1k\xc5\xb3j\xc5\xb3 KOP sparnus ar TSRS aviacijos pulkus._NEWLINE__NEWLINE_Liuftvaf\xc4\x97s grup\xc4\x97s b\xc5\xabdavo \xc5\xbeymimos rom\xc4\x97ni\xc5\xa1kais skai\xc4\x8diais. Pvz., 52-osios naikintuv\xc5\xb3 eskadros (Jagdgeschwader 52) pirmoji grup\xc4\x97 \xc5\xbeymima I/JG 52._NEWLINE_Grup\xc4\x97ms vadovaudavo grupi\xc5\xb3 vadai (vok. Gruppenkommandeur), paprastai kapitonai. Grup\xc4\x97s vadas skraidydavo su \xc5\xa1tabo grandimi (vok. Stabsschwarm)._NEWLINE_Praktikoje liuftvaf\xc4\x97s grup\xc4\x97s paprastai b\xc5\xabdavo \xc4\xafprastinis autonomi\xc5\xa1kas operatyvinis taktinis karinis vienetas. Grup\xc4\x97 kaip ir eskadra tur\xc4\x97davo savo \xc5\xa1tabo karininkus, atlikdavusius administracines u\xc5\xbeduotis\xc2\xa0\xe2\x80\x93 adjutant\xc4\x85, technikos, medicinos ir operacij\xc5\xb3 karininkus. \xc5\xa0ie karininkai paprastai b\xc5\xabdavo skiriami i\xc5\xa1 patyrusi\xc5\xb3 dalinio ekipa\xc5\xbe\xc5\xb3 nari\xc5\xb3 ar pilot\xc5\xb3._NEWLINE_Kiekvien\xc4\x85 grup\xc4\x99 paprastai sudarydavo trys eskadril\xc4\x97s (vok. Staffeln), nors nuo 1944\xc2\xa0m. pabaigos naikintuv\xc5\xb3 grup\xc4\x97s buvo papildytos ketvirta eskadrile, ir nuo tada pilna grup\xc4\x97 tur\xc4\x97davo apytiksliai 65-70 l\xc4\x97ktuv\xc5\xb3. Nors karo metu operacinis grupi\xc5\xb3 l\xc4\x97ktuv\xc5\xb3 skai\xc4\x8dius gana smarkiai svyravo._NEWLINE__NEWLINE_Grup\xc4\x97 tur\xc4\x97davo 35-150 \xc5\xbemoni\xc5\xb3 ekipa\xc5\xbeuose ir 300\xe2\x80\x93500 ant\xc5\xbeemin\xc4\x97s tarnybos \xc5\xbemoni\xc5\xb3._NEWLINE_Karo viduryje daugelyje eskadr\xc5\xb3 atsirado ketvirtosios grup\xc4\x97s, kurios iki tol buvo operacinio apmokymo dalinys naujiems ekipa\xc5\xbeams apmokyti. Ketvirtosios grup\xc4\x97s netrukus tapo standartiniais koviniais eskadr\xc5\xb3 daliniais. Buvusi\xc4\x85 j\xc5\xb3 funkcij\xc4\x85 \xc4\x97m\xc4\x97 vykdyti nauji vok. Erg\xc3\xa4nzungseinheiten\xc2\xa0\xe2\x80\x93 naujai suformuoti operaciniai apmokymo daliniai.\n_START_SECTION_\nGrandis (Schwarm), pora (Rotte} ir trejetas (Kette)\n_START_PARAGRAPH_\nKiekviena naikintuv\xc5\xb3 eskadril\xc4\x97 buvo suskirstyta \xc4\xaf kelias grandis (vok. Schwarm) po 4 l\xc4\x97ktuvus. Kiekviena grandis buvo sudaryta i\xc5\xa1 dviej\xc5\xb3 por\xc5\xb3 (vok. Rotten), kur por\xc4\x85 sudar\xc4\x97 du naikintuvai. Pagrindinis kautyni\xc5\xb3 vienetas ir buvo pora\xc2\xa0\xe2\x80\x93 vedantysis ir vedamasis._NEWLINE_Pagrindinis bombone\xc5\xa1i\xc5\xb3 kautyni\xc5\xb3 vienetas buvo trejetas (vok. Kette'), skraid\xc4\x99s kaip V pavidalo rikiuot\xc4\x97."